b'\n_START_ARTICLE_\nBoris Aleksandrovi\xc4\x8d Voroncov-Veljaminov\n_START_SECTION_\n\xc5\xbdivljenje in delo\n_START_PARAGRAPH_\nVoroncov-Veljaminov je leta 1925 diplomiral na Moskovski dr\xc5\xbeavni univerzi. Tu so ga leta 1934 izvolili za profesorja. Napisal je monografije Galakti\xc4\x8dne meglice (\xd0\x93\xd0\xb0\xd0\xbb\xd0\xb0\xd0\xba\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb5 \xd1\x82\xd1\x83\xd0\xbc\xd0\xb0\xd0\xbd\xd0\xbd\xd0\xbe\xd1\x81\xd1\x82\xd0\xb8) (1935), Nove zvezde in plinske meglice (\xd0\x9d\xd0\xbe\xd0\xb2\xd1\x8b\xd0\xb5 \xd0\xb7\xd0\xb2\xd0\xb5\xd0\xb7\xd0\xb4\xd1\x8b \xd0\xb8 \xd0\xb3\xd0\xb0\xd0\xb7\xd0\xbe\xd0\xb2\xd1\x8b\xd0\xb5 \xd1\x82\xd1\x83\xd0\xbc\xd0\xb0\xd0\xbd\xd0\xbd\xd0\xbe\xd1\x81\xd1\x82\xd0\xb8) (1948), Zunajgalakti\xc4\x8dna astronomija (\xd0\x92\xd0\xbd\xd0\xb5\xd0\xb3\xd0\xb0\xd0\xbb\xd0\xb0\xd0\xba\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xb0\xd1\x8f \xd0\xb0\xd1\x81\xd1\x82\xd1\x80\xd0\xbe\xd0\xbd\xd0\xbe\xd0\xbc\xd0\xb8\xd1\x8f) (1972, 1977). Bil je vsestranski. Med letoma 1927 in 1928 je na Kavkazu odkril in opisal ledenik, ki se danes imenuje po njem. Ukvarjal se je tudi z rodoslovjem._NEWLINE_Neodvisno od Trumplerja je odkril absorpcijo svetlobe v medzvezdnem prahu, kar je pripeljalo do razumevanja danes znane oblike na\xc5\xa1e Galaksije. Leta 1930 je dokazal vrtenje kometnih jeder. Raziskoval in razvrstil je planetarne meglice. Leta 1933 je razdelal postopek dolo\xc4\x8devanja razdalj do planetarnih meglic in temperature njihovih sredi\xc5\xa1\xc4\x8d._NEWLINE_Po letu 1958 je sestavil katalog nebesnih teles, galaksij Voroncov-Veljaminova (Atlas trkajo\xc4\x8dih galaksij). Sam je odkril 1200 tak\xc5\xa1nih galaksij. V 60. letih 20. stoletja je sestavil tudi ve\xc4\x8dji in splo\xc5\xa1nej\xc5\xa1i katalog galaksij (Morfolo\xc5\xa1ki katalog galaksij).'